‘ทิสโก้’กำไรใกล้คาด
รายได้เพิ่มตามสินเชื่อพุ่ง30%ส่วนต่างดอกเบี้ยลดเหลือ3%
12 ต.ค. 2555

รายได้เพิ่มตามสินเชื่อพุ่ง30%ส่วนต่างดอกเบี้ยลดเหลือ3%
TISCO โชว์กำไรงวดไตรมาส 3 กว่า 953 ล้านบาท ใกล้นักวิเคราะห์คาด รายได้ดอกเบี้ยเพิ่มขึ้นตามสินเชื่อที่โต แต่ส่วนต่างดอกเบี้ยสุทธิลดลง 
นางอรนุช อภิศักดิ์ศิริกุล ประธานเจ้าหน้าที่บริหาร บริษัท ทิสโก้ไฟแนนเชียลกรุ๊ป (TISCO) เปิดเผยว่า บริษัทและบริษัทย่อยมีกำไรสุทธิงวดไตรมาส 3 จำนวน 953 ล้านบาท มีกำไรสุทธิต่อหุ้น 1.31 บาท เพิ่มขึ้น 0.06% จากงวดเดียวกัน 899 ล้านบาท มีกำไรสุทธิต่อหุ้น 1.23 บาท 
กำไร TISCO ที่ออกมาถือว่าใกล้เคียงกับที่นักวิเคราะห์บริษัทหลักทรัพย์ (บล.) ทรีนีตี้ คาดไว้ว่าจะมีกำไรงวดไตรมาส 3 ที่ 962 ล้านบาท
ทั้งนี้ หากคิดเป็นงวด 9 เดือน มีกำไรสุทธิ 2,709 ล้านบาท มีกำไรสุทธิต่อหุ้น 3.72 บาท เพิ่มขึ้น 4.5% จากงวดเดียวกันของปีก่อนที่มีกำไรสุทธิ 2,591 ล้านบาท มีกำไรสุทธิต่อหุ้น 3.56 บาท
สำหรับสาเหตุที่กำไรสุทธิงวด 9 เดือนเพิ่มขึ้น เป็นผลมาจากรายได้ดอกเบี้ยรวมเพิ่มขึ้น 21.4% ตามการขยายตัวของสินเชื่อทุกส่วน แต่ส่วนต่างดอกเบี้ยของเงินให้สินเชื่อปรับตัวลดลงจาก 4% เหลือ 3.1% เพราะต้นทุนเงินฝากปรับตัวสูงขึ้นตามอัตราดอกเบี้ยในตลาด และการเพิ่มขึ้นของต้นทุนค่าใช้จ่ายในการนำส่งเงินให้กองทุนฟื้นฟูฯ และสถาบันคุ้มครองเงินฝาก 
นอกจากนี้ รายได้ที่มิใช่ดอกเบี้ยจากธุรกิจหลักเพิ่มขึ้น 1,175.54 ล้านบาท หรือ 37.6% มาอยู่ที่ 4,305.76 ล้านบาท โดยเป็นการเพิ่มขึ้นจากรายได้มิใช่ดอกเบี้ยจากธุรกิจธนาคารพาณิชย์ 54.8% ตามสินเชื่อที่ขยายตัวของธุรกิจทุกภาคส่วนและธุรกิจนายหน้าประกันภัย ส่วนรายได้นายหน้าจากการซื้อขายหลักทรัพย์ปรับตัวเพิ่มขึ้น 2.2% จากงวดเดียวกันของปีก่อน
อย่างไรก็ตาม ณ สิ้นไตรมาส 3 ธุรกิจธนาคารพาณิชย์มีเงินให้สินเชื่ออยู่ที่ 2.28 แสนล้านบาท เพิ่มขึ้น 8.7% จากไตรมาสก่อนหน้า และเพิ่มขึ้น 30.1% จากช่วงเดียวกันของปี 2554 ซึ่งในยอดสินเชื่อรวมแบ่งเป็นสินเชื่อรายย่อยในสัดส่วน 70.5% สินเชื่อธุรกิจ 18.1% สินเชื่อธุรกิจขนาดกลางและย่อมอยู่ที่ 9.2% และสินเชื่ออื่น 2.1% 
ขณะที่ยอดเงินฝากรวมมีจำนวน 2.12 แสนล้านบาท เพิ่มขึ้น 21.7% จากสิ้นไตรมาส 2 และ ณ สิ้นไตรมาส 3 มีสภาพคล่องส่วนเกินประมาณ 2.46 หมื่นล้านบาท เมื่อรวมกับสภาพคล่องส่วนตามเกณฑ์ธนาคารแห่งประเทศไทย (ธปท.) ซึ่งมีอยู่ 1.34 หมื่นล้านบาท ส่งผลให้สภาพคล่องทั้งหมดอยู่ที่ 16.7% เกินเกณฑ์ที่ ธปท.กำหนดที่ 6% 
สำหรับยอดหนี้ที่ไม่ก่อให้เกิดรายได้ต่อสินเชื่อรวมอยู่ที่ 1.2% ลดลงจากไตรมาสก่อนซึ่งอยู่ที่ 1.3% ซึ่งหนี้ที่ไม่ก่อให้เกิดรายได้รวมทั้งหมดอยู่ที่ 2,712 ล้านบาท ลดลง 48.58 ล้านบาท เมื่อเปรียบเทียบกับงวดเดียวกันของปีก่อน
ราคาหุ้น TISCO วันที่ 11 ต.ค. ปิดที่ 48.50 บาท ไม่เปลี่ยนแปลงจากวันก่อนหน้า